b'\n_START_ARTICLE_\nRafik Schami\n_START_SECTION_\n\xc5\xbdivljenje in delo\n_START_PARAGRAPH_\nIzhaja iz kr\xc5\xa1\xc4\x8dansko-aramejske manj\xc5\xa1ine v Damasku. Obiskoval je jezuitski internat v Libanonu ter \xc5\xa1tudiral kemijo, matematiko in fiziko v Damasku. \xc5\xbde pri devetnajstih se je popolnoma predal literaturi ter leta 1966 v starem mestnem jedru Damaska ustanovil in vodil stenski \xc4\x8dasopis Al-Muntalek (Izhodi\xc5\xa1\xc4\x8dna to\xc4\x8dka), ki so ga 1969 prepovedali._NEWLINE_Leta 1970 je iz Sirije pobegnil v Libanon, da se je izognil slu\xc5\xbeenju voja\xc5\xa1kega roka, ter zaradi cenzure, zaradi katere mu je po lastnih besedah grozila zadu\xc5\xa1itev. Leta 1971 je emigriral v Zvezno republiko Nem\xc4\x8dijo. \xc5\xa0tudij kemije je nadaljeval v Heidelbergu in ga leta 1979 zaklju\xc4\x8dil z doktorskim nazivom. Ob \xc5\xa1tudiju je opravljal razli\xc4\x8dna pomo\xc4\x8dni\xc5\xa1ka dela v tovarnah, blagovnicah, restavracijah in na gradbi\xc5\xa1\xc4\x8dih. Poleg tega je objavil \xc5\xa1tevilna besedila v \xc4\x8dasopisih in antologijah, najprej v arab\xc5\xa1\xc4\x8dini, od 1977 pa tudi v nem\xc5\xa1\xc4\x8dini. 1978 je iz\xc5\xa1la njegova prva knjiga v nem\xc5\xa1\xc4\x8dini z naslovom Druge pravljice (Andere M\xc3\xa4rchen). Leta 1980 je bil soustanovitelj knji\xc5\xbeevne skupine \xe2\x80\x9e Ju\xc5\xbeni veter \xe2\x80\x9c (S\xc3\xbcdwind) ter Polinacionalnega knji\xc5\xbeevnega in umetnostnega dru\xc5\xa1tva (PoLiKunst-Verein). Od 1982 \xc5\xbeivi kot svobodni pisatelj na Pfal\xc5\xa1kem. Med letoma 1980 in 1985 je bil soizdajatelj in avtor zbirk \xe2\x80\x9eJu\xc5\xbeni veter-nem\xc5\xa1\xc4\x8dina zdomskih delavcev" (S\xc3\xbcdwind-Gastarbeiterdeutsch) in \xe2\x80\x9eJu\xc5\xbeni veter-knji\xc5\xbeevnost" (S\xc3\xbcdwind-Literatur), sestavljenih iz skupno 13 delov._NEWLINE_Rafik Schami spada med najuspe\xc5\xa1nej\xc5\xa1e in najbolj priljubljene nem\xc5\xa1ke sodobne pisatelje. Za svoje delo je prejel \xc5\xa1tevilna priznanja in nagrade. Njegov uspeh ne nazadnje temelji na \xc5\xa1tevilnih literarnih ve\xc4\x8derih, na katerih se poka\xc5\xbee njegov talent za fabuliranje. Prodaja milijontega izvoda Schamijevih \xc5\xbeepnih knjig pri zalo\xc5\xbebi dtv v januarju 2005 pri\xc4\x8da o njegovi stalni priljubljenosti pri nem\xc5\xa1kih bralcih._NEWLINE_\xc5\xbde veliko let se anga\xc5\xbeira za spravo med Palestinci in Izraelci in posku\xc5\xa1a ob veliko prilo\xc5\xbenostih o tem tudi govoriti, kot na primer na kongresih, v svojem obse\xc5\xbenem esejisti\xc4\x8dnem delu, in ne nazadnje kot izdajatelj dela Strah v lastni dr\xc5\xbeavi (Angst im eigenen Land, 2001), v katerem tako Arabci kot Izraelci pridejo do besede in zavzamejo stali\xc5\xa1\xc4\x8de do izraelsko-palestinskega konflikta. Na Frankfurtskem knji\xc5\xbenem sejmu 2004 so ga dr\xc5\xbeavi zvesti arabski avtorji ostro kritizirali. Povod za to so bile Schamijeve izjave v intervjuju za Stern o situaciji avtorjev v arabskih dr\xc5\xbeavah._NEWLINE_Rafik Schami ima sirsko in nem\xc5\xa1ko dr\xc5\xbeavljanstvo. Leta 1990 je spoznal risarko in avtorico Root Leeb, s katero je od 1991 poro\xc4\x8den ter ima sina. Root Leeb je ilustrirala veliko njegovih knjig, oblikovala je naslovne strani vseh njegovih knjig, ki so iz\xc5\xa1le pri zalo\xc5\xbebi dtv, in jim s tem ustvarila edinstveno podobo._NEWLINE_Leta 2010 so mu dodelili profesuro bratov Grimm Univerze v Kasslu. Dosedanji imetniki so bili med drugimi Nobelova nagrajenka za knji\xc5\xbeevnost Herta M\xc3\xbcller, Christoph Hein in Klaus Harpprecht.\n_START_SECTION_\nLiterarni pomen\n_START_PARAGRAPH_\nGlavne teme Schamijevih del so \xc5\xbeivljenje priseljencev v Nem\xc4\x8diji, prikaz arabskega sveta takrat, danes in v utopiji, politiki in dru\xc5\xbebi, ter pripovedovanje. Schami velja za nadarjenega pripovedovalca. Svoje zgodbe v skladu s pripovedno tradicijo svojega doma\xc4\x8dega mesta Damaska ob\xc4\x8dinstvu najraje predstavi ustno. Bistvena zna\xc4\x8dilnost njegovega stila je bli\xc5\xbeina do ustne tradicije arabskega pripovedovanja zgodb, govorimo lahko celo o integraciji arabske in nem\xc5\xa1ke tradicije pripovedovanja. Ve\xc4\x8dina njegovih knjig so zbirke zgodb, pri \xc4\x8dem imajo pripovedi namerno podobnost z arabsko zbirko Tiso\xc4\x8d in ena no\xc4\x8d. \xc5\xbde kot otrok je na ulicah Damaska prijateljem pripovedoval zgodbe. Danes njegovi javni nastopi niso le javna branja, temve\xc4\x8d so ponovne pripovedi njegovih del._NEWLINE_V prvi fazi pisanja v nem\xc5\xa1\xc4\x8dini se je Schami posve\xc4\x8dal arabskemu pravlji\xc4\x8dnemu svetu, kakor tudi \xc5\xbeivljenju tujcev v Nem\xc4\x8diji. S tem po eni strani njegove knjige ponujajo fascinanten vpogled v v\xc4\x8dasih zelo tuj orientalski \xc5\xbeivljenjski in miselni svet, po drugi strani pa prikazujejo pozoren pogled tujca na svojevrstnost Nem\xc4\x8dije, ki mu je postala druga domovina. Pri tem je Schamijev cilj nem\xc5\xa1kim bralcem pribli\xc5\xbeati raznolikost arabskega sveta in s tem prispevati k posredovanju med orientom in okcidentom. Pri tem je iniciator t. i. migrantske knji\xc5\xbeevnosti. Vsekakor pa mu je relativno hitro uspelo prebiti meje te zvrsti in najti svoj stil. Lahko opazimo, da je na za\xc4\x8detku literarnega ustvarjanja pri izbiri vrste dogajanja strogo lo\xc4\x8deno med orientom, obdelavo otro\xc5\xa1kih in mladostni\xc5\xa1kih izku\xc5\xa1enj, in okcidentom, prikazom \xc5\xbeivljenja tujca v drugi de\xc5\xbeeli. \xc5\xa0ele z romanom Potovanje med no\xc4\x8djo in jutrom (Reise zwischen Nacht und Morgen, 1995) opusti to lo\xc4\x8ditev in za\xc4\x8dne tematizirati \xe2\x80\x9asem ter tja\xe2\x80\x99 med svetovi (Hrepenenje lastovke, 2000). V \xc5\xa1tevilnih esejih in literarnih besedilih se postavi v vlogo posredovalca med orientom in okcidentom. Vrhunec te vloge je poeti\xc4\x8dna razprava z Goethejem v delu Skrivno poro\xc4\x8dilo o pesniku Goetheju, ki je opravil preizku\xc5\xa1njo na arabskem otoku (Der geheime Bericht \xc3\xbcber den Dichter Goethe, der eine Pr\xc3\xbcfung auf einer arabischen Insel bestand, 1992), prvo Schamijevo besedilo prevedeno v arab\xc5\xa1\xc4\x8dino. Tako njegova literatura odseva proces postopnega postajanja doma\xc4\x8din v novi de\xc5\xbeeli. Schamijeva literatura je za bralce vseh starosti. Njegova izdana dela so razli\xc4\x8dnih zvrsti, od slikanic, npr. Kako sem o\xc4\x8diju vzel strah pred tujci (Wie ich Papa die Angst vor Fremden nahm, 2003), knjig za otroke, npr. Luki - pustolov\xc5\xa1\xc4\x8dine majhnega pti\xc4\x8dka (Luk - die Abenteuer eines kleinen Vogels, 1993), do dru\xc5\xbebenokriti\xc4\x8dnega romana za mladostnike in odrasle bralce, npr. Iskren la\xc5\xbenivec (Der ehrliche L\xc3\xbcgner, 1992) in Milad (1997) , politi\xc4\x8dnega eseja in politi\xc4\x8dne izdaje knjige kot je S tujimi o\xc4\x8dmi (Mit fremden Augen, 2002). Od pravljic, npr. Pravljice in pravlji\xc4\x8dno iz moje vasi (M\xc3\xa4rchen und M\xc3\xa4rchenhaftes aus meinem Dorf, 1987), do satir, npr. zbirka Molzec muh (Der Fliegenmelker, 1985), od avtobiografskega mladinskega romana Dlan polna Zvezd (1987), do avtobiografsko zaznamovanega satiri\xc4\x8dnega romana za odrasle Sedem dvojnikov (Sieben Doppelg\xc3\xa4nger, 1999). Rafik Schami je za nem\xc5\xa1ko literarno pokrajino ustvaril novo obliko orientalsko-okcidentalnega pisanja \xe2\x80\x93 dosedanji vrhunec njegovega ustvarjanja je roman Mra\xc4\x8dna plat ljubezni (2004), ki je pritegnil pozornost literarnih kritikov in od njih prejel veliko pohval. Ta roman je predvsem razprava o zgodovini Sirije, od 1870 do Schamijeve izselitve leta 1970, ki je tudi avtobiografsko obarvana._NEWLINE_V zbirki esejev Damask v srcu in Nem\xc4\x8dija v o\xc4\x8deh (Damaskus im Herzen und Deutschland im Blick), izdani leta 2006, ustvari tema\xc4\x8dno podobo arabskega sveta. \xe2\x80\x9eKorenine bolne dru\xc5\xbebe\xe2\x80\x9c vidi v diktatorskem zatiranju Arabcev v razli\xc4\x8dnih pogledih, ki naj bi se za\xc4\x8dela z vladavino Mu\xca\xbf\xc4\x81wiya I. in se nadaljuje do danes. V zvezi s tem se odlo\xc4\x8dno upira poveli\xc4\x8devanju Saladina, ki ga ozna\xc4\x8duje kot \xe2\x80\x9eneusmiljenega fanatika\xe2\x80\x9c, ki je dal kritike brez predsodkov usmrtiti. Zaradi stoletij nadzorovanja in kontrole in strahu, kot rezultat tega, je arabsko ljudstvo postalo \xe2\x80\x9eohromljeno in shizofreno\xe2\x80\x9c. Javno se priklanja diktaturi, navznoter se posmehuje re\xc5\xbeimom in se po\xc4\x8duti v premo\xc4\x8di, ne da bi opazilo, da se je okovov zatiranja \xc5\xbee privadilo. Po drugi strani pa oblastniki \xe2\x80\x9euspe\xc5\xa1nej\xc5\xa1e objave o gospodarskih katastrofah\xe2\x80\x9c brezobzirno spreminjajo ter se pod pretvezo politi\xc4\x8dnih ideologij ukvarjajo s \xe2\x80\x9eklanovskim in mafijskim gospodarstvom ter nepotizmom\xe2\x80\x9c. \xe2\x80\x9eMedsebojna la\xc5\xbe\xe2\x80\x9c je \xe2\x80\x9epoleg arabskega jezika ena temeljnih skupnih lastnosti arabskih dr\xc5\xbeav\xe2\x80\x9c. Arabski otroci so s to la\xc5\xbejo odra\xc5\xa1\xc4\x8dali. Navzven velja mol\xc4\x8dati, navznoter pa veljajo brezpogojna zvestoba dru\xc5\xbeini in rodu. To je vodilo do \xe2\x80\x9esamocenzure\xe2\x80\x9c, zato je vsaka kritika veljala kot nevarna \xe2\x80\x9ekritika lastne dr\xc5\xbeave\xe2\x80\x9c. S tem je tudi odgovorjeno na \xe2\x80\x9enapake pripadnikov z molkom\xe2\x80\x9c. Izvor zatiranja \xc5\xbeensk je po Schamijevem mnenju v u\xc5\xbealjeni \xc4\x8dasti arabskih mo\xc5\xbe, ki se ne upajo javno upreti in se zato v dru\xc5\xbeinah vedejo \xc5\xa1e bolj avtoritarno. Kritizira tudi manjkajo\xc4\x8do svobodo tiska v arabskemu svetu. Kjer je \xe2\x80\x9esvoboda besede poteptana\xe2\x80\x9c , ne morejo\xe2\x80\x9edobiti osnovnih novic preko lastnega radia ali \xc4\x8dasopisa\xe2\x80\x9c._NEWLINE_V knjigi Skrivnost kaligrafa (Das Geheimnis des Kalligraphen, 2008) govori ornamentalno o umetnosti in zakonskem \xc5\xbeivljenju v Damasku: Zgodba se odvija v Damasku v 1950-ih letih in je sestavljena iz dveh velikih pripovedi: skrita, skrivna ljubezenska zgodba in zgodba kaligrafa, ki je hkrati zgodba reformacije arabske pisave in sredi\xc5\xa1\xc4\x8de politi\xc4\x8dne zarote.'